নিউ ইয়র্ক! নোংরা-অপরিচ্ছন্ন, উদ্ধত-বিত্তশালী নিউ ইয়র্ক। তবে, এই নোংরা কাওরান বাজারের নোংরা নয়। আমেরিকার অন্য আর শহরগুলির যে পরিমাণে পরিচ্ছন্ন, সেই তুলনায় কিছুটা নোংরা-অপরিচ্ছন্ন। অবশ্য, যথার্থ কারণও আছে। আমেরিকায় সবচেয়ে বেশি মানুষ বসবাস করে এই শহরে। দ্বিতীয় শহর লস এঞ্জেলেস, এবং তারপর শিকাগো। অন্য দুটি শহরের থেকে নিউ ইয়র্কের পার্থক্য হলো, ইমিগ্র্যান্টদের জন্য স্বর্গরাজ্য বলে বিবেচিত এই শহর ভিনদেশিদের ভারে এতটাই ভারাক্রান্ত হয়ে পড়ছে যে, শহর সামলে রাখতে সিটি অথরিটিকে রীতিমত হিমিশিম খেতে হচ্ছে। বৈধ-অবৈধ সব অভিবাসীদের প্রতি কিছুটা নমনীয়ভাব দেখানোর বদৌলতে, বিশ্বের নানা-প্রান্ত থেকে নানা-রকমের মানুষ এসে জড়ো হয়েছে এই শহরে। নানা রকমের সংস্কৃতি থেকে আসা লক্ষ-লক্ষ ইমিগ্র্যান্টদের রাতারাতি পরিচ্ছন্নতার ধারণা দিয়ে পরিবর্তনতো সম্ভবই-না, বরং ইমিগ্র্যান্টদের আচার-আচরণকে উপলক্ষ্য করে পরিবর্তন হয়ে গেছে খোদ আমেরিকান সংস্কৃতি। অন্য আর সবকিছু বাদ দিলেও, অন্ততপক্ষে রাজনৈতিক সংস্কৃতির পরিবর্তন হয়ে গেছে নিশ্চিতভাবেই।